
Forord


Pr. 1/1 2010 lukkede der et website. Det hed digte.dk og var blevet startet tilbage i 1990’erne af bl.a. holdet bag tidsskriftet Øverste Kirurgiske i et forsøg på at give dansk poesi et interaktivt hjemsted på nettet.


Det lykkedes over al forventning. Hundredevis af brugere meldte sig til, og i de bedste år var det et meget dynamisk og konstruktivt forum, hvor brugerne, som typisk hørte til vækstlaget, opdagede, kommenterede og remixede hinandens tekster på kryds og tværs. Selv kom jeg på i 2004, og mange af dem, jeg fik kontakt med dengang, skulle senere vise sig at blive væsentlige personlige eller professionelle medspillere.


Dialogen derude var dog ikke altid konstruktiv. Direkte trolling forekom, og som om det ikke var nok, var meningsforskellene omkring, hvad god poesi var eller ikke var, ofte så store, at også det bidrog til en stadigt dårligere stemning. I sidste ende opgav moderatorerne projektet, og digte.dk gik offline.


Jeg var en af de mange, som derefter stod med hatten i hånden. Jeg ønskede stadig at præsentere min poesi på andet end de små, københavnske scener, jeg var begyndt at frekventere, men havde omvendt – belært af det gamle websites kollaps – mest lyst til at sejle under eget flag.


Ergo: Samme dag startede jeg bloggen Assistens & elsewhere.


Navnet kom fra Assistens Kirkegård, som jeg på det tidspunkt boede ganske tæt på. Her var og er mange af landets største skribenter kulet ned, så det var med et skævt smil, at herværende forfatter, som endnu ikke var bogdebuteret, skrev sig ind i det fine selskab. ”Elsewhere” var livet.


De første år, hvor bloggen kørte, var de sjoveste. Blogspace var en anderledes levende og dynamisk størrelse dengang, end det er nu, og der kom mange kommentarer på de digte, jeg fra samme dato begyndte at lægge ud dagligt. Da den fase efter to-tre år løjede af, blev sitet simpelthen et arbejdende værksted. Dels et sted at opbevare alt brugbart, jeg havde skrevet, dels en slags montagehal, hvor jeg kunne sammenstykke og præsentere manuskripter under udarbejdelse. .


Ved overgangen til 2020’erne følte jeg dog, at Assistens & elsewhere – som i sin tid digte.dk - havde haft sin tid som åben workshop.

